*****

ΚΑΝΟΝΙΣΜΟΣ (ΕΟΚ) αριθ. 632/85 ΤΗΣ ΕΠΙΤΡΟΠΗΣ

της 12ης Μαρτίου 1985

για την τροποποίηση του κανονισμού (ΕΟΚ) αριθ. 2182/77 όσον αφορά την αποδέσμευση της ασφάλειας αγοράς σε ορισμένες πωλήσεις βοείων κρεάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 7 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2173/79 της Επιτροπής της 4ης Οκτωβρίου 1979 περί των λεπτομερειών εφαρμογής που αφορούν τη διάθεση των βοείων κρεάτων που αγοράζονται από τους οργανισμούς παρέμβασης και περί καταργήσεως του κανονισμού (ΕΟΚ) αριθ. 216/69 (2) ορίζει, στο άρθρο 15 παράγραφος 2, ότι η ασφάλεια που συστήνεται από τον αγοραστή αποδεσμεύεται μόνον όταν αυτός έχει εκπληρώσει τις υποχρεώσεις που προβλέπονται στον εν λόγω κανονισμό και έχει τηρήσει τους όρους που προβλέπονται στη σύμβαση πώλησης·

ότι το άρθρο 4 του κανονισμού (ΕΟΚ) αριθ. 2182/77 της Επιτροπής της 30ής Σεπτεμβρίου 1977 περί λεπτομερειών εφαρμογής της πωλήσεως κατεψυγμένων βοείων κρεάτων, τα οποία προέρχονται από αποθέματα παρεμβάσεως και προορίζονται για μεταποίηση εντός της Κοινότητας, και περί προποποιήσεως του κανονισμού (ΕΟΚ) αριθ. 1687/76 (3), όπως τροποποιήθηκε τελευταία από τον κανονισμό (ΕΟΚ) αριθ. 1560/84 (4), ορίζει ότι πρέπει να συστήνεται ασφάλεια προκειμένου να εξασφαλιστεί η μεταποίηση των προϊόντων· ότι η ασφάλεια αυτή αποδεσμεύεται όταν ο ενδιαφερόμενος έχει εκπληρώσει όλες τις υποχρεώσεις του·

ότι, δεδομένου ότι συστήνεται ασφάλεια μεταποίησης, δεν φαίνεται να είναι αναγκαίο να διατηρείται η πρώτη ασφάλεια μέχρι τη στιγμή κατά την οποία ο ενδιαφερόμενος προσκομίζει απόδειξη της μεταποίησης των προϊόντων· ότι, κατά συνέπεια, φαίνεται σκόπιμο να τροποποιηθεί ο κανονισμός (ΕΟΚ) αριθ. 2182/77 με παρέκκλιση από το άρθρο 15 του κανονισμού (ΕΟΚ) αριθ. 2173/79·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κράτος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 2182/77, προστιθεται το ακόλουθο άρθρο 8α:

«Άρθρο 8α

Κατά παρέκκλιση από το άρθρο 15 παράγραφος 2 στοιχείο α) δεύτερη περίπτωση και β) δεύτερη περίπτωση του κανονισμού (ΕΟΚ) αριθ. 2173/79, και με την επιφύλαξη των διατάξεων του άρθρου 16 του εν λόγω κανονισμού, η ασφάλεια που αναφέρεται στο άρθρο 15 παράγραφος 1 του κανονισμού αυτού αποδεσμεύεται αμέσως όταν

- ο αγοραστής δεν έχει αποσύρει την αίτηση ή την προσφορά του, και

- ο αγοραστής έχει πληρώσει της συνολική ποσότητα του προϊόντος η οποία καθορίζεται στη σύμβαση.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαρτίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 251 της 5. 10. 1979, σ. 12.

(3) ΕΕ αριθ. L 251 της 1. 10. 1977, σ. 60.

(4) ΕΕ αριθ. L 150 της 6. 6. 1984, σ. 11.